CELEX: 52014PC0573
Language: hu
Date: 2014-09-16
Title: Javaslat A TANÁCS HATÁROZATA Montenegrónak a Kormányzati Beszerzési Megállapodáshoz való csatlakozása tekintetében a Kormányzati Beszerzési Bizottságban az Európai Unió nevében képviselendő álláspont meghatározásáról

|
			
		
		
		52014PC0573
		
			Javaslat A TANÁCS HATÁROZATA Montenegrónak a Kormányzati Beszerzési Megállapodáshoz való csatlakozása tekintetében a Kormányzati Beszerzési Bizottságban az Európai Unió nevében képviselendő álláspont meghatározásáról /* COM/2014/0573 final - 2014/0263 (NLE) */
			
				
		
		
			
			   	INDOKOLÁS
1.           Bevezetés
2013. november 4-én Montenegró kérelmezte a
WTO Kormányzati Beszerzési Megállapodásához (a továbbiakban: GPA) való
csatlakozását. Montenegró jelezte szándékát a módosított GPA szövegéhez való
csatlakozásának lezárására (a megállapodás szövegét a Felek 2012. március 30-án
fogadták el és annak az EU részéről történő megkötését a 2013.
december 3-i tanácsi határozat[1]
fogadta el). A módosított GPA az Unió vonatkozásában 2014. április 6-án
hatályba lépett.
A Bizottság az Unió nevében egy sor,
Montenegró által bemutatott piacnyitási kötelezettségvállalásról tárgyalt
bilaterális alapon és a WTO Kormányzati Beszerzési Bizottsága keretében.
Ezt követően Montenegró 2014. július
18-án végleges ajánlatot nyújtott be. Montenegró végleges ajánlatának
összefoglalása és annak bizottsági értékelése az alábbiakban olvasható.
 2.           A Kormányzati Beszerzési
Megállapodáshoz való csatlakozás tekintetében Montenegróra irányadó feltételek
összefoglalása
Montenegró végleges ajánlata
Piacra jutási kötelezettségvállalások (az
alkalmazási körbe tartozó szervek, áruk, szolgáltatások és építési
szolgáltatások)
Szervek
Az 1. mellékletben (Központi kormányzati
szervek) Montenegró megadja azon központi kormányzati szervek kimerítő
listáját, amelyeknek beszerzése nyitott a GPA-felek előtt. Az ebben a
mellékletben foglalt megjegyzések azonosak az EU-ra vonatkozókkal.
A 2. mellékletben (Központi kormányzati szint
alatti szervek) Montenegró felsorolja a közigazgatási egységek összes
regionális és helyi ajánlatkérő szervét. A közigazgatási egységek
meghatározása megfelel az ilyen egységekre vonatkozó, az 1059/2003/EK európai
parlamenti és tanácsi rendeletben[2]
meghatározott uniós nómenklatúrának. A közjogi intézmények szintén a 2.
mellékletben szerepelnek. Ezen intézmények meghatározása azonos a 2014/24/EU
európai parlamenti és tanácsi irányelvben[3]
szereplő uniós meghatározással. A melléklet tartalmazza a közjogi
intézmények indikatív listáját. A 2. mellékletben szereplő megjegyzések
megfelelnek az EU-ra vonatkozó 2. melléklet megjegyzéseinek.
A 3. mellékletben (Egyéb szervek) Montenegró
megnyit a GPA-felek előtt minden közüzemet, amelyek az EU által
előírtakkal azonos területeken működnek (azaz ivóvíz, villamos
energia, repülőtér, kikötő, városi közlekedés és vasút). A melléklet
tartalmazza a szervek indikatív listáját. Az e mellékletbe foglalt fenntartások
megegyeznek az EU-ra vonatkozó 3. mellékletben szereplőkkel.
Áruk
Montenegró pozitív árulistát ad meg néhány
kivétellel, amelyek megfelelnek az EU-ra vonatkozó 4. mellékletben
foglaltaknak.
Szolgáltatások
Montenegró pozitív szolgáltatáslistát ajánl,
amely megfelel az EU által a rá vonatkozó 5. mellékletben ajánlottaknak.
Építési szolgáltatások
Montenegró a központi termékosztályozás 51.
ágazatában felsorolt összes építési szolgáltatást felajánlja, hasonlóan az
összes GPA-fél ajánlatához. Ezenfelül nemzeti elbánási rendszerben kínál
hozzáférést az EU-nak és néhány másik GPA-félnek az építési koncessziós
szerződésekhez.
Küszöbértékek
Montenegró a GPA-felek által általában
alkalmazott küszöbértékeket alkalmazza az árukat, szolgáltatásokat és építési szolgáltatásokat
illetően.
Montenegró
jogszabályai
(Uniós) tagjelölt ország státuszából adódóan
Montenegró közbeszerzési rendszere nagymértékben összhangban van az EU
közbeszerzésre vonatkozó vívmányaival. Montenegró erre a területre vonatkozó
jogszabályai megkülönböztetéstől mentesek. Nincsenek olyan rendelkezések,
amelyek kedvezőbb elbánást biztosítanának a hazai áruk és szállítók
számára a külföldi árukhoz és szállítókhoz képest.
Montenegró ajánlatának bizottsági
értékelése
Montenegró végleges ajánlata tükrözi a
felülvizsgált GPA I. függelékében szereplő uniós ajánlatot. Ennélfogva
kielégítő és elfogadható. Montenegró kormányzati beszerzési jogszabályai
megfelelnek a GPA-nak.
Montenegró csatlakozásának különösen a
következő feltételei tükröződnek majd az EU I. függelékében:
Tekintettel arra, hogy Montenegró az 1.
mellékletében a szervek kimerítő listáját adja meg, Montenegró árui,
szolgáltatásai, szállítói és szolgáltatói számára az EU-ra vonatkozó 1.
melléklet 2. szakaszának 2. pontjában foglalt hozzáférést kell biztosítani az
uniós alkalmazási körhöz, ami az 1. mellékletben felsorolt központi kormányzati
ajánlatkérő szervek beszerzéseihez való hozzáférést jelent.
Montenegró azon GPA-felek közé kerül (Izland,
Liechtenstein, Norvégia, Svájc és Dél-Korea), amelyek számára az EU hozzáférést
biztosít az építési koncessziós pályázatokhoz a 6. melléklet 2. szakasza
szerint.
3. A JAVASLAT JOGI ELEMEI
A felülvizsgált GPA rendelkezést tartalmaz a megállapodáshoz való
csatlakozásról. A GPA XXII. cikkének (2) bekezdése értelmében a WTO bármely
tagja csatlakozhat a GPA-hoz a tag és a Felek között megállapított feltételek
szerint, amely feltételeket a Kormányzati Beszerzési Bizottság határozatába
kell foglalni.
A Montenegróra irányadó csatlakozási
feltételeket a Kormányzati Beszerzési Bizottság által várhatóan 2014 második
felében elfogadásra kerülő határozat fogja meghatározni. Ez a határozat
tartalmazni fogja Montenegró végleges ajánlatát a közbeszerzési piacához való
hozzáférésre vonatkozóan (amely Montenegró csatlakozását követően a GPA I.
függelékének részévé válik), valamint a többi GPA-fél által meghatározott
minden konkrét csatlakozási feltételt. A Kormányzati Beszerzési Bizottság a
határozatot konszenzussal hozza meg.
Az Európai Unió működéséről szóló
szerződés 218. cikkének (9) bekezdése értelmében, ha nemzetközi
megállapodással létrehozott szervnek joghatással bíró határozatot kell
elfogadnia, a Tanács a Bizottság javaslatára határozatot fogad el az Unió által
képviselendő álláspont kialakítására vonatkozóan. A Kormányzati Beszerzési
Bizottság által a Montenegróra irányadó csatlakozási feltételekről hozandó
határozat az EUMSZ 218. cikke (9) bekezdésének hatálya alá tartozik, mivel a
határozatot nemzetközi megállapodással létrehozott szerv fogadja el, és az
joghatással fog bírni.
4. AJÁNLÁS
Montenegró csatlakozása a GPA-hoz várhatóan
kedvezően hozzá fog járulni a közbeszerzési piacok további nemzetközi
nyitásához, hiszen növekszik a GPA-felek száma, és ez további országokra hat
bátorítólag a GPA-hoz való csatlakozást illetően. A Bizottság Montenegró
végleges ajánlatának elfogadását ajánlja a fent említett feltételek mellett.
Ennek megfelelően a Bizottság arra tesz javaslatot, hogy a
Bizottság felhatalmazást kapjon arra, hogy a Kormányzati Beszerzési
Bizottságban Montenegró csatlakozását támogató – a Kormányzati Beszerzési
Bizottság által Montenegró csatlakozásáról hozott határozatban
szerepeltetendő – uniós álláspontot képviseljen.
2014/0263 (NLE)
Javaslat
A TANÁCS HATÁROZATA
Montenegrónak a Kormányzati Beszerzési
Megállapodáshoz való csatlakozása tekintetében a Kormányzati Beszerzési
Bizottságban az Európai Unió nevében képviselendő álláspont
meghatározásáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 207. cikke (4)
bekezdésének első albekezdésére, összefüggésben 218. cikke (9)
bekezdésével,
tekintettel az Európai Bizottság javaslatára,
mivel:
(1)       2013. november 4-én
Montenegró kérelmezte a Kormányzati Beszerzési Megállapodáshoz (a továbbiakban:
GPA) való csatlakozását.
(2)       Az alkalmazási körrel
kapcsolatos kötelezettségvállalásait Montenegró a GPA-felek számára 2014.
július 18-án benyújtott végleges ajánlatában határozta meg.
(3)       Montenegró végleges ajánlata
tükrözi a felülvizsgált GPA I. függelékében szereplő uniós ajánlatot.
Ennélfogva kielégítő és elfogadható. Az e határozat mellékletében
szereplő, Montenegróra vonatkozó csatlakozási feltételek meg fognak
jelenni a Kormányzati Beszerzési Bizottság által Montenegró csatlakozásáról
hozott határozatban.
(4)       Montenegró csatlakozása a
GPA-hoz várhatóan kedvezően hozzá fog járulni a közbeszerzési piacok
további nemzetközi nyitásához.
(5)       A GPA XXII. cikkének (2)
bekezdése értelmében a WTO bármely tagja csatlakozhat a GPA-hoz a tag és a
Felek között megállapított feltételek szerint, amely feltételeket a Kormányzati
Beszerzési Bizottság határozatába kell foglalni.
(6)       Ennek megfelelően meg
kell határozni a Montenegró csatlakozásával kapcsolatosan a Kormányzati
Beszerzési Bizottságban az Európai Unió nevében képviselendő álláspontot,
ELFOGADTA EZT A HATÁROZATOT:
1. cikk
Az Európai Unió nevében a Kormányzati
Beszerzési Bizottságban képviselendő álláspont Montenegrónak a Kormányzati
Beszerzési Megállapodáshoz való csatlakozásának a jóváhagyása az e határozat
mellékletében meghatározott konkrét csatlakozási feltételek mellett.
2. cikk
Ez a határozat az elfogadásának napján lép
hatályba.
Kelt Brüsszelben, 
                                                                       a
Tanács részéről
                                                                       az
elnök
[1]               A Tanács 2013. december 2-i határozata a Kormányzati
Beszerzési Megállapodás módosításáról szóló jegyzőkönyv megkötéséről
(HL L 68., 2014.3.7., 1. o.).
[2]               Az Európai Parlament és a Tanács 2003. május 26-i
1059/2003/EK rendelete a statisztikai célú területi egységek nómenklatúrájának (NUTS)
létrehozásáról (HL L 154., 2003.6.21., 1. o.).
[3]               Az Európai Parlament és a Tanács 2014. február 26-i
2014/24/EU irányelve a közbeszerzésről és a 2004/18/EK irányelv hatályon
kívül helyezéséről (HL L 94., 2014.3.28., 65. o.).
MELLÉKLET
AZ EU FELTÉTELEI MONTENEGRÓNAK A
KORMÁNYZATI BESZERZÉSI MEGÁLLAPODÁSHOZ VALÓ CSATLAKOZÁSÁHOZ
Montenegrónak a Kormányzati Beszerzési
Megállapodáshoz való csatlakozását követően az Európai Unióra vonatkozó I.
függelék 1. melléklete 2. szakaszának („Az Európai Unió tagállamainak központi
kormányzati ajánlatkérő szervei”) 2. pontja a következőképpen
módosul:
„2.          Izrael és Montenegró áruit,
szolgáltatásait, szállítóit és szolgáltatóit illetően a következő
központi kormányzati ajánlatkérő szervek beszerzései.”
Montenegrónak a Kormányzati Beszerzési
Megállapodáshoz való csatlakozását követően a 6. melléklet 2. szakasza a
következőképpen módosul:
„2.          Az építési koncessziók,
amennyiben azokat az 1. és 2. melléklet hatálya alá tartozó szervezetek ítélik
oda, az Izland, Liechtenstein, Norvégia, Aruba tekintetében Hollandia, Svájc és
Montenegró építési szolgáltatóira vonatkozó nemzeti elbánás alá tartoznak,
amennyiben értékük legalább 5 000 000 SDR, illetve a Korea építési
szolgáltatóira vonatkozó nemzeti elbánás alá, amennyiben értékük legalább 15 000 000
SDR.”